Satiriker og skuespiller Frederik Cilius er én af dem, der har set sin grund være mere værd uden hus på.
- Så er det bare at rive lortet ned og slå et telt op, skrev han i et opslag på Facebook akkompagneret af et billede, hvor man kunne se, at grundværdien var 8 millioner, men at ejendomsværdien var 6,3 millioner.
Og det kan måske virke logisk, at man burde kunne gøre som Cilius foreslår og dermed øge friværdien. Men sådan lader det sig næppe gøre i virkeligheden. Bare fordi Vurderingsstyrelsen har lavet en offentlig vurdering, kan man nemlig ikke gøre krav på, at staten skal være villig til at købe grunden til den værdi.
Dermed virker tricket kun, hvis man kan finde en køber, der vil betale mere, hvis man fjerner sin ejendom.
Interessant nok mener Thomas Booker, der er advokat ved Horten og har en ph.d. i ejendomsbeskatning, dog at netop denne øvelse burde kunne løse problemet.
- Man kan godt i teorien have en grundværdi, som er højere end ens ejendomsværdi, men forskellen kan maksimalt være det, det ville koste at rive bygningerne ned, hvis man skulle have en negativ værdi af bygningerne, sagde advokaten onsdag til TV 2.